Aleksandrapuso

La Aleksandrapuso aŭ Kaboverda apodo (Apus alexandri), estas eta birdo, laŭ aspekto simila al hirundo aŭ murhirundo. Ĝi estas, tamen, tute nerilata al tiuj paseroformaj specioj, ĉar la apusoj estas en la ordo Apodoformaj. La simileco inter tiuj grupoj estas konsekvenco de konverĝa evoluo respegulante similajn vivmanierojn. Ĝi troviĝas kiel endemio nur en insuloj de Kaboverdo. Ĝi estis registrita en ĉiuj el la insuloj escepte ĉe Santa Luzia, kvankam ĝi probable reproduktiĝas nur en Santiago, Fogo, Brava, Santo Antão, kaj São Nicolau. Ĝi estas ĝenerale ofta kun stabila populacio kaj ne estas konsiderata minacata. La nomoj estas memorigiloj pri Boyd Alexander, angla ornitologo kiu estris du ekspediciojn al la insuloj en 1897.

Aspekto
Ĝi estas 13 cm longa kun enverguro de 34 ĝis 35 cm. La plumaro estas malhelgrizbruna kun granda pala gorĝmakulo. Kompare kun aliaj apusoj registritaj sur la insuloj, ĝi estas pli malgranda kun pli mallongaj flugiloj kaj pli malprofunda forko ĉe la vosto. Ĝia flugado estas pli malforta kaj pli flirtema. Ĝi havas altatonan, kriegan vokon kun zuma kvalito.

Ekologio
La Kaboverda apuso manĝas insektojn, kiujn ĝi kaptas dumfluge. Oni povas vidi ĝin fluganta super ĉiuj vivejoj kaj ĝi ĉasas insektojn dumfluge, manĝante en grupoj super ravinoj kaj laŭlonge de klifoj kaj marbordoj. La nesto estas konstruita en fendeto en klifo, en kaverno, aŭ sur la tegmento de konstruaĵo. Ĝi estas subtasforma kaj farita el herbo kaj plumoj. La ovoj estas blankaj kaj oni raportis ovodemetadon de du ovoj. Oni supozas, ke la birdo estas loĝanta prefere ol migranta.

Statuso
La Aleksandrapuso havas limigitan teritorion sed estas ofta birdo sur la insularo, kun grandaj nombroj sur insuloj Fogo kaj Brava. Ne ekzistas pruvoj, ke ĝia nombro malpliiĝas kaj neniu specifa minaco estas agnoskita, do la Internacia Unio por la Konservo de Naturo taksis ĝian konservan statuson kiel "malplej zorgiga".

 Referencoj 

Eksteraj ligiloj

Mike Danzenbaker's Cape Verde Swift (Apus alexandri) Fotejo
Clarke, Tony; Orgill, Chris & Dudley, Tony (2006) Field Guide to the Birds of the Atlantic Islands, Christopher Helm, London
Snow, D. W. & Perrins, C. M. (1998) Birds of the Western Palearctic: Concise Edition, Vol. 1, Oxford University Press.

Kategorio:Apusedoj
Kategorio:Birdoj de Afriko